KOMISIJOS REGLAMENTAS (EB) Nr. 1687/2005
2005 m. spalio 14 d.
iš dalies keičiantis Reglamentą (EB) Nr. 2869/95 dėl Vidaus rinkos derinimo tarnybai (prekių ženklams ir pramoniniam dizainui) mokamų mokesčių pritaikant tam tikrus mokesčius
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 20 d. Tarybos reglamentą (EB) Nr. 40/94 dėl Bendrijos prekių ženklo (1), ypač į jo 139 straipsnio 3 dalį,
kadangi:
(1)
Reglamento (EB) Nr. 40/94 139 straipsnio 2 dalyje nustatyta, kad mokesčiai, mokami Vidaus rinkos derinimo tarnybai (prekių ženklams ir pramoniniam dizainui) (toliau - Tarnyba), nustatomi tokio dydžio, kad iš jų gaunamų pajamų pakaktų jos biudžetui subalansuoti.
(2)
Vidutinės trukmės laikotarpiu yra numatomas ženklus Tarnybos pajamų padidėjimas, ypač susijęs su už Bendrijos prekių ženklų registravimo galiojimo laiko pratęsimą mokamais mokesčiais.
(3)
Europos bendrijos prisijungimas prie Madrido sutarties dėl tarptautinės prekių ženklų registracijos protokolo (toliau - Madrido protokolas), patvirtintas Tarybos sprendimu 2003/793/EB (2), bei elektroninio registravimo procedūros administravimas turėtų supaprastinti šią procedūrą ir taip sumažinti jos sąnaudas. Našus Tarnybos valdymas taip pat turėtų sumažinti išlaidas.
(4)
Todėl mokesčių sumažinimas atrodo tinkama priemone būtinam biudžeto balansui užtikrinti ir toliau lengvinant naudotojų prieigą prie sistemos. Tačiau, reikėtų pabrėžti, kad nedidelis perviršis visuomet yra pateisinamas, kadangi taip atsiranda galimybė išspręsti daugiau ar mažiau nenumatytas situacijas bei išvengti nepageidaujamo deficito.
(5)
Todėl būtų teisinga taip pakeisti mokesčius, kad metinė surenkamų mokesčių suma sumažėtų apytikriai 35-40 milijonų EUR. Šią sumą sudarytų, viena vertus, paraiškos padavimo ir registravimo mokesčiai ir, kita vertus, mokestis už registravimo galiojimo laiko pratęsimą. Be to, reikėtų numatyti mažesnį mokestį, kai paraiška paduodama elektroniniu būdu.
(6)
Pagrindinių rodiklių svyravimai bus reguliariai stebimi, siekiant užtikrinti balansą tarp pajamų ir išlaidų.
(7)
Todėl reikėtų atitinkamai iš dalies pakeisti Komisijos reglamentą (EB) Nr. 2869/95 (3).
(8)
Šiame reglamente numatytos priemonės atitinka Vidaus rinkos derinimo tarnybos (prekių ženklams ir pramoniniam dizainui) mokesčių, įgyvendinimo taisyklių ir apeliacinės tarybos procedūrų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2869/95 iš dalies keičiamas taip:
1)
2 straipsnio lentelė iš dalies keičiama taip:
a)
1 punktas pakeičiamas taip:
„1.
Pagrindinis mokestis už paraiškos individualiam ženklui padavimą (26 straipsnio 2 dalis, 4 taisyklės a punktas)
900“,
b)
Įterpiamas toks 1b punktas:
„1b.
Pagrindinis mokestis už paraiškos individualiam ženklui padavimą elektroniniu būdu (26 straipsnio 2 dalis, 4 taisyklės a punktas)
750“,
c)
2-4 punktai pakeičiami taip:
„2.
Klasės mokestis už kiekvieną papildomą klasę, kai individualų ženklą prašoma įregistruoti daugiau nei trims prekių ir paslaugų klasėms (26 straipsnio 2 dalis, 4 taisyklės a punktas)
150
3.
Pagrindinis mokestis už paraiškos kolektyviniam ženklui padavimą (26 straipsnio 2 dalis ir 64 straipsnio 3 dalis, 4 taisyklės a punktas ir 42 taisyklė)
1 300
4.
Klasės mokestis už kiekvieną papildomą klasę, kai kolektyvinį ženklą prašoma įregistruoti daugiau nei trims prekių ir paslaugų klasėms (26 straipsnio 2 dalis ir 64 straipsnio 3 dalis, 4 taisyklės b punktas ir 42 taisyklė)
300“,
d)
7-10 punktai pakeičiami taip:
„7.
Pagrindinis mokestis už individualaus ženklo įregistravimą (45 straipsnis, 23 taisyklės 1 dalies a punktas)
850
8.
Klasės mokestis už kiekvieną papildomą klasę, kai individualų ženklą prašoma įregistruoti daugiau nei trims prekių ir paslaugų klasėms (45 straipsnis, 23 taisyklės 1 dalies b punktas)
150
9.
Pagrindinis mokestis už kolektyvinio ženklo įregistravimą (45 straipsnis, 23 taisyklės 1 dalies a punktas ir 42 taisyklė)
1 700
10.
Klasės mokestis už kiekvieną papildomą klasę, kai kolektyvinį ženklą prašoma įregistruoti daugiau nei trims prekių ir paslaugų klasėms (45 straipsnis ir 64 straipsnio 3 dalis, 23 taisyklės 1 dalies b punktas ir 42 taisyklė)
300“,
e)
12-15punktai pakeičiami taip:
„12.
Pagrindinis mokestis už individualaus ženklo registravimo galiojimo laiko pratęsimą (47 straipsnio 1 dalis, 30 taisyklės 2 dalies a punktas)
1 500
12a.
Pagrindinis mokestis už individualaus ženklo registravimo galiojimo laiko pratęsimą elektroniniu būdu (47 straipsnio 1 dalis, 30 taisyklės 2 dalies a punktas)
1 350
13.
Klasės mokestis už kiekvieną papildomą klasę, kai individualaus ženklo registravimo galiojimo laiką prašoma pratęsti daugiau nei trims prekių ir paslaugų klasėms (47 straipsnio 1 dalis, 30 taisyklės 2 dalies b punktas)
400
14.
Pagrindinis mokestis už kolektyvinio ženklo registravimo galiojimo laiko pratęsimą (47 straipsnio 1 dalis ir 64 straipsnio 3 dalis, 30 taisyklės 2 dalies a punktas ir 42 taisyklė)
3 000
15.
Klasės mokestis už kiekvieną papildomą klasę, kai prašoma pratęsti kolektyvinio ženklo registravimo galiojimo laiką daugiau nei trims prekių ir paslaugų klasėms (47 straipsnio 1 dalis ir 64 straipsnio 3 dalis, 30 taisyklės 2 dalies b punktas ir 42 taisyklė)
800“;
2)
5 straipsnio 1 dalies b ir c punktai panaikinami;
3)
8 straipsnis iš dalies keičiamas taip:
a)
1 dalies b ir c punktai panaikinami,
b)
3 dalies a punkto i ir iii papunkčiai panaikinami;
4)
11 straipsnio 3 dalies a ir b punktai pakeičiami taip:
„a)
už individualų ženklą: 1 450 EUR ir, kai taikoma, pridedant 300 EUR už kiekvieną klasę, viršijančią tris prekių arba paslaugų klases,
b)
už kolektyvinį ženklą, minimą Komisijos reglamento (EB) Nr. 2868/95 121 taisyklės 1 dalyje: 2 700 EUR ir, kai taikoma, pridedant 600 EUR už kiekvieną klasę, viršijančią tris prekių arba paslaugų klases.“;
5)
12 straipsnio 2 dalies a ir b punktai pakeičiami taip:
„a)
už individualų ženklą: 1 200 EUR ir pridedant 400 EUR už kiekvieną klasę, viršijančią tris prekių ir paslaugų klases, kurioms galioja tarptautinė registracija,
b)
už kolektyvinį ženklą, minimą Komisijos reglamento (EB) Nr. 2868/95 121 taisyklės 1 dalyje: 2 700 EUR ir pridedant 800 EUR už kiekvieną klasę, viršijančią tris prekių ir paslaugų klases, kurioms galioja tarptautinė registracija.“;
6)
13 straipsnio 1 dalies a ir b punktai pakeičiami taip:
„a)
už individualų ženklą: 850 EUR ir pridedant 150 EUR už kiekvieną klasę, viršijančią tris prekių ir paslaugų klases, kurioms galioja tarptautinė registracija,
b)
už kolektyvinį ženklą: 1 700 EUR ir pridedant 300 EUR už kiekvieną klasę, viršijančią tris prekių ir paslaugų klases, kurioms galioja tarptautinė registracija.“.
2 straipsnis
Pasikeitus 2, 11 ir 12 straipsnyje nurodytų mokesčių dydžiui, taikomos tokios pereinamojo laikotarpio taisyklės:
1)
mokesčio už paraiškos Bendrijos prekių ženklui padavimą, įskaitant, kai taikoma, mokesčius už klases, dydis yra toks, kaip nustatyta paraiškos pagal Reglamento (EB) Nr. 40/94 25 straipsnio 1 dalies a arba b punktą gavimo metu galiojančiame Reglamente.
2)
mokesčio už Bendrijos prekių ženklo registravimą, įskaitant, kai taikoma, mokesčius už klases, dydis yra toks, kaip nustatyta pranešimo, numatyto Reglamento (EB) Nr. 2868/95 23 taisyklės 2 dalyje, išsiuntimo metu galiojančiame Reglamente.
3)
mokesčio, mokėtino už bet kokios kitos paraiškos pateikimą arba už bet kokį kitą veiksmą, dydis yra toks, kaip nustatyta mokėjimo metu galiojančiame Reglamente.
4)
11 ir 12 straipsniuose numatytų mokesčių dydis yra nustatytas laikantis Madrido sutarties dėl tarptautinės ženklų registracijos ir su šia sutartimi susijusio protokolo bendrųjų taisyklių.
3 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. spalio 14 d.